
Министерство на околната среда и водите

Регионална инспекция по околната среда и водите – Монтана

      Д О К Л А Д

за извършена комплексна проверка на обект Пристанище – Лом с оператор „Порт инвест” ЕООД, гр. Русе на основание Заповед № РД-294/11.11.2015 г. на Директора на РИОСВ – Монтана

Извършената комплексна проверка на 13.11.2015 г. е с цел установяване съответствието на производствената дейност на дружеството с нормативните изисквания по опазване на околната среда и в изпълнение на плана за контролната дейност през 2015 г.


На обекта се извършва пристанищна дейност, включваща товарно-разтоварна дейност и временно съхраняване-складиране и експедиция на товари.

 
По компонент „Въздух“: 

На Пристанище – Лом се извършват товаро-разтоварни работи и складиране на насипни материали. Представена е утвърдена от управителя на „Порт инвест” ЕООД, гр. Русе „Карта за типов технологичен процес № 001”, включваща освен описание на основните технологични процеси и правила и изисквания за ограничаване на емисиите на прахообразни вещества  при товарене, разтоварване и складиране на насипни и твърди прахообразни материали, в съответствие с разпоредбите на чл. 70 от Наредба №1 от 27 юни 2005 г. за норми за допустими емисии на вредни вещества (замърсители), изпускани в атмосферата от обекти и дейности с неподвижни източници на емисии. През горещите и сухи периоди на годината операторът използва собствена ведомствена водоноска за оросяване на теваро-разтоварните площадки, проходите и вътрешноплощадковите пътища.

По компонент „Води“:

Обектът  се водоснабдява с вода за питейно-битови нужди от водопроводната мрежа на гр. Лом на база сключен договор №03828/07.05.2013 г. с „ВиК“ ООД, гр. Монтана и от собствен водоизточник, съгласно издадено от Директора на БДДР – Плевен разрешително за водовземане №11590888/21.11.2013 г.  Дружеството е титуляр на разрешително за ползване на воден обект №13110152/05.09.2014 г. за заустване на отпадъчни води, формирани от дейността на пристанището – поток битово-фекални отпадъчни води от ремонтна работилница, оперативна и МКОТ, в повърхностни води – р. Дунав, издадено от Директора на БДДР – Плевен. При проверката е представен протокол от извършен собствен мониторинг на отпадъчните води, проведен от акредитирана лаборатория, като въз основа резултатите от него не се констатира превишение на индивидуалните емисионни ограничени по показателите, заложени в разрешителното. Взета е втората проба за извършване на собствен мониторинг на отпадъчните води, съгласно изискванията на рарешителното, като при получаване на протокола от изпитване, същият ще бъде предоставен в РИОСВ – Монтана. 

По фактор отпадъци:

От дейността на дружеството се генерират отпадъци, попадащи в обхвата на Закона за управление на отпадъците. Извършва се дейност по предварително съхранение на мястото на образуване. Описаните отпадъци – отработени масла, луминисцентни лампи и НУБА се съхраняват в обособени складове, маркирани с надписи на вида на отпадъка. Неопасните отпадъци се съхраняват на открити и маркирани площадки, намиращи се на територията на обекта. Води се отчетна книга – приложение №1 от Наредба № 1/2014 г., в която са заведени генерираните количества. В ИАОС – София са изпратени годишните отчети за 2014 г. по реда на Наредба № 1/2014 г.

Не са давани предписания.

